Il-Kap tal-Oppożizzjoni sejjaħ bħala nuqqas ta’ etika dik tal-Ministru tal-Ġustizzja Owen Bonnici li se jkun qed jitressaq il-qorti wara inċident tat-traffiku u qal li għandu jirriżenja mill-kariga ta’ ministru tal-ġustizzja. Qal li l-Ministru Bonnici se jkun qed jidher quddiem maġistrat li biex issir imħallef tiddependi minnu. Qal li dan mhux sew u għandu jirreżenja. Huwa qabbel dan il-każ ma’ dak ta’ Chris Said li qal li wkoll tressaq il-qorti iżda rriżenja sakemm ttieħdet deċiżjoni tal-qorti. F’intervista fuq il-Fosos tal-Floriana bħala parti mill-festi tal-Indipendenza, il-Kap tal-Oppożizzjoni Simon Busuttil kellu wkoll kritika ħarxa għall-Gvern fuq id-deċizjoni li jagħti smart meter lil kull min bena illeglament fl-Armier. Qal li b’din id-deċiżjoni l-Gvern se jkun qed jirregolarizza lil min jikser il-liġi u jibgħat messaġġ ħażin lil kull min josserva l-liġijiet. Qal li jekk il-Partit Nazzjonalista ma għamilx biżżejjed fil-passat hu bħala Kap tal-Oppożizzjoni mhux se jkun qed jippremja lil min kiser il-liġi. Dr Busuttil qal li ma jissoprendiex ruħu bid-deċiżjoni tal-Gvern minħabba li l-Gvern stess qal li seraq art pubblika u ġab ezempju bl-Austriala Hall. Dwar il-boathouses tal-Armier qal li hemm min diġà’ għandu drittijiet fejn dawk li nbnew qabel l-1992 ma jistgħux jitwaqqgħu.  Filwaqt li qal li dawn għandhom jiġu rrispettati, ħaddiehor li m’għandux ma għandhux jigi rregolarizzat. Dwar in-nomina ta’ Karmenu Vella, Dr Busuttil qal li l-Membri Parlamentari Ewropej se jkunu qed jivvotaw favur u dan huwa ġest ta’ rieda tajba t-tieni wieħed f’sena wara l-vot favur fil-każ tal-President. Qal iżda li huwa innaċċettabli li l-Oppożizzjoni tagħmel ġest ieħor ta’ rikonċiljazzjoni u l-Gvern joħroġ jgħid li l-Partit Nazzjonalista huwa kontra. Dwar l-elezzjonijiet tal-kunsilli lokali l-Kap tal-Oppożizzjoni qal li jek ma jsirux l-elezzjonijiet ippjanati għas-sena d-dieħla tkun qed titnaqqar id-demokrazija u dan mhux aċċetabbli. Dwar it-trasport pubbliku Dr Busuttil qal li l-Gvern wiegħed servizz aħjar u r-riżultati huma agħar b’aktar flus tal-poplu jintefqu f’sussidji.